Константинос Кавафис
Константѝнос Кава̀фис () е гръцки поет с британско гражданство, прекарал по-голямата част от живота си в Египет. Той е слабо известен до смъртта си, а след това скептичната му поезия придобива популярност в литературните кръгове в Гърция и англоговорещите страни.

Биография 
Кавафис е роден на 29 април 1863 г. в Александрия и прекарва там по-голямата част от живота си. Родителите му са гърци, а баща му се занимава с международна търговия, като живее известно време в Англия и получава британско гражданство. След смъртта на баща му през 1870 г. семейството на Кавафис се премества в Ливърпул. Той остава там до 1882 г., когато се завръща в Александрия.

През 1885 г. вълненията в Александрия принуждават Кавафис и семейството му да се преместят за няколко месеца в Константинопол. В Александрия той работи първоначално като журналист, а след това в продължение на 30 години е чиновник в Министерството на обществените строежи в британската администрация на Египет.

Между 1891 и 1904 г. Кавафис разпространява поезията само сред свои приятели, придобивайки известна популярност сред гръцката общност в Александрия. В Гърция става известен след положителна критика, публикувана през 1903 г., но не получава голямо признание, тъй като стилът му е много различен от преобладаващия в Гърция по това време. Едва след поражението на Гърция в Гръцко-турската война новото поколение гръцки поети намира вдъхновение в поезията на Кавафис. През 1924 г. Георгиос Вафопулос заедно с Костас Кокинос оглавява литературното списание „Македоника Грамата“ и дава достъп до списанието на Константинос Кавафис.

Кавафис умира на рождения си ден, 29 април, през 1933 г.

Преводи на български 
На български поезията на Кавафис е популярна основно в преводите на Стефан Гечев и Николай Петков. Освен него преводачи на Кавафис са още Борис Жогов и Константинос Марицас.

Библиография на български 

 Стихотворения. Превод от гръцки Стефан Гечев. София: Народна култура, поредица Световни поети, 1963, 193 с.
 Итака. Избрани стихотворения. Превод от гръцки Стефан Гечев. София: Народна култура, 1984, 212 с.
 Итака. Превод от гръцки Стефан Гечев. София: Христо Ботев, 1995, 237 с.
 В очакване на варварите. Избрани стихотворения. София: Сребърен лъв, 1995, 140 с.

Бележки

Външни препратки 
 Стихотворението „Итака“ в превод на Стефан Гечев, „Литературен клуб“
 Стихотворението „Итака“ в превод на Борис Жогов
 Страница на поета в Литературен клуб с преводи на Стефан Гечев
 The Cavafy Archive 
 За игралния филм „Kavafis“ (1996) в The Internet Movie Database 
  

Гръцки поети
ЛГБТ писатели от Гърция
Бисексуални писатели
Гръцки журналисти
ЛГБТ журналисти
Родени в Александрия
Починали в Александрия